
Nr.875 din 11.02.2025
                                                       RAPORT DE SPECIALITATE 
la Proiectul de hotărâre privind înfiinţarea Serviciului Public Comunitar Local de Evidenţă a Persoanelor, comuna Liebling, judeţul Timiș

În conformitate cu: 
· inițiativa primarului Comunei Liebling, dl. Ioan-Gheorghe MUNTEANU, exprimată prin Referatul de aprobare  nr. 874/12.02.2025
· prevederile art. 4, art. 20 alin.(2), art. 25 din OUG nr. 84/2001 privind înfiinţarea, organizarea şi funcţionarea Serviciilor Publice Comunitare de Evidenţă a Persoanelor, cu modificările şi completările ulterioare. 
· prevederile art. 4 din Anexa la HG nr. 2104/2004 pentru aprobarea Metodologiei privind criteriile de dimensionare a numărului de funcţii din aparatul Serviciilor Publice Comunitare de Evidenţă a Persoanelor, constituirea patrimoniului şi managementul resurselor umne, finaciare şi materiale, cu modificările şi completările ulterioare. 
· prevederile Legii nr. 273/2006 privind finanţele publice locale, cu modificările şi completările ulterioare. 
· prevederile OUG nr. 63/2010 privind modificarea şi completarea Legii nr. 273/2006 privind finanţele publice locale precum şi pentru stabilirea unor măsuri financiare, cu modificările ulterioare.  
[bookmark: _GoBack]Având în vedere Adresa Instituției Prefectului - Judeţul Timiș nr.12432/S2 din 13.11.2023, privind comunicarea numărului total de posturi, prin care, in aplicarea prevederilor OUG nr. 63/2010 pentru modificarea şi completarea  Legii nr. 273/2006 privind finanțele publice locale, se face comunicarea numărului populaţiei comunei Liebling la data de 01.01.2023, conform   I.N.S.S.E., precum şi a numărului   maxim de posturi, respectiv 24, în vederea încadrării în prevederile O.U.G. nr. 63/2010.  
Având în vedere adresa Instituţiei Prefectului judeţului Timiş nr. 5296/S2/24.05.2024 prin care se comunică numărul de posturi, potrivit dispoziţiilor OUG nr. 63/2010 pentru modificarea Legii nr. 273/2006 privind finanţele publice locale, precum şi pentru stabilirea unor măsuri financiare, aprobată cu modificări şi completări prin Legea nr.13/2011, 
Potrivit prevederilor legale în vigoare, una dintre principalele atribuţii ale Consiliului Local al comunei Liebling, judeţul Timiş, este aceea de gestionare a serviciilor publice de interes local destinate cetăţenilor, printre care şi  înfiinţarea Serviciul Public Comunitar de Evidenţă a Persoanelor, astfel încât să fie uşurată procedura de solicitare şi eliberare a actelor de identitate de către cetăţenii care au domiciliul stabil sau după caz, reşedinţa în comuna Liebling și/sau satle aparținătoare Iosif și Cerna, judeţul Timiş, acestia nemaifiind obligaţi să se deplaseze pe raza altei unităţi administrativ – teritoriale şi anume la Ghişeul Serviciul Public Comunitar de Evidenţă a Persoanelor al oraşului Deta, judeţul Timiş, la care comuna Liebling este arondată. 




Totodată, prin înfiinţarea Serviciul Public Comunitar de Evidenţă a Persoanelor în cadrul unităţii administrativ – teritoriale comuna Liebling din judeţul Timiş, şi prin preluarea atribuţiilor şi prerogativelor cu privire la evidenţa persoanelor pentru cetăţenii comunei Liebling, judeţul Timiş, se va asigura o creştere a eficacităţii şi eficienţei referitoare la evidenţa persoanelor, scopul principal fiind asigurarea creşterii calităţii în îndeplinirea serviciilor prestate pentru cetăţeni. 
În subordinea fiecărui consiliu local al comunelor, oraşelor, municipiilor, precum şi a consiliilor locale ale sectoarelor municipiului Bucureşti se poate organiza Serviciu Public Comunitar Local De Evidenţă a persoanelor. Structura organizatorică, statul de funcţii, numărul de posturi şi regulamentul de organizare şi functionare ale serviciilor publice comunitare locale de evidentă a persoanelor se stabilesc prin hotărâre a consiliilor locale, cu avizul Direcției Generale pentru Evidența Persoanelor.  
 	Numărul de posturi aferent fiecărui serviciu public comunitar local de evidenţa a persoanelor se stabileşte în funcţie de numărul populaţiei din unitatea administrativ-teritoriala deservită, respectiv dacă numărul populaţiei din unitatea administrativ-teritorială este mai mic de 50.000 de locuitori, numărul posturilor serviciilor publice comunitare locale de evidenţă a persoanelor se stabileşte după criteriul "un post la 10.000 de locuitori", dar nu mai puţin de 3 posturi pentru fiecare serviciu public comunitar local de evidenţă a persoanelor. 
La nivelul comunei Liebling, Serviciului Public Comunitar Local de Evidență a Persoanelor se organizează în subordinea consiliului local al comunei Liebling, judeţul Timiş, în temeiul art. 1 alin. (1) din Ordonanţa Guvernului nr. 84/2001 privind înfiinţarea, organizarea şi funcţionarea serviciilor publice comunitare de evidenţa  a persoanelor, aprobată cu modificări şi completări prin Legea nr. 372/2002, cu modificările şi completările ulterioare. Serviciul public comunitar local de evidenţă a persoanelor este constituit în conformitate cu prevederile art. 25 alin. (1) din Ordonanţa Guvernului nr. 84/2001, fără personalitate juridică, prin hotărâre a Consiliului Local al comunei Liebling din judeţul Timiş.       
Scopul Serviciului public comunitar local de evidenţă a persoanelor este acela de a exercita competenţele ce îi sunt conferite prin lege pentru punerea în aplicare a prevederilor actelor normative care reglementează activitatea de evidenţă a persoanelor și stare civilă, în sistem de ghişeu unic. Activitatea Serviciului public comunitar local de evidenţă a persoanelor se desfăşoară în interesul persoanei şi al comunităţii, în sprijinul instituţiilor statului, exclusiv pe baza şi în executarea legii. 
Activitatea Serviciului public comunitar local de evidenţă a persoanelor este coordonată şi controlată metodologic, în mod unitar, de Direcția Generală pentru Evidența Persoanelor, denumită în continuare D.G.E.P şi de Direcţia de Evidenţă Persoanelor Timiş, Denumită în continuare D.E.P.Timiş. 
Serviciul public comunitar local de evidenţă a persoanelor asigură întocmirea, păstrarea, evidenţa şi eliberarea actelor de stare civilă, a cărţilor de identitate, a cărţilor electronice de identitate şi a cărţilor de alegător, precum şi desfăşurarea activităţilor de primire a cererilor şi de eliberare a paşapoartelor simple electronice, a permiselor de conducere, a certificatelor de înmatriculare a vehiculelor şi a plăcilor cu numere de înmatriculare, în sistem de ghişeu unic. 
În vederea îndeplinirii prerogativelor cu care este investit, Serviciul public comunitar local de evidenţă a persoanelor colaborează cu celelalte structuri ale Primăriei Comunei Liebling, ale Ministerului Afacerilor Interne şi cooperează cu autorităţile publice, precum şi cu persoane fizice şi persoane juridice, pe probleme de interes comun, potrivit prevederilor actelor normative în vigoare. 





La nivelul comunei Liebling, Serviciul public comunitar local de evidenţă a persoanelor este organizat la nivel de compartiment  şi are în componenţă structuri, iar activitatea de control şi coordonare este atributul conducerii şi se realizează prin intermediul unui coordonator desemnat. 
Ţinând cont de volumul de muncă şi atribuţiile stabilite prin fişele de post, respectând prevederile legale cu privire la numărul maxim de posturi, Serviciului public comunitar local de evidenţă a persoanelor, comuna Liebling, judeţul Timiş,va avea în componenţă trei (3) posturi, funcţii publice de execuţie, cu următoarea structură: 
1. Compartimentul Stare Civilă 
- Inspector, clasa I, gr. prof. asistent, funcție publică de execuție –  1 post ocupat  
2. Compartimentul Evidenţa Persoanelor 
- Inspector, clasa I, gr. prof. asistent, funcție publică de execuție –  2 posturi vacante 
Activitatea de coordonare a Serviciului urmând să fie asigurată de doamna Mariana-Corina VLAȘCICI - Secretarul general al Comunei Liebling, cu atribuţii specifice Şefului Serviciului public comunitar local de evidenţă a persoanelor, comuna Liebling, județul Timiș.
 	Posturile necesare funcţionării serviciilor publice comunitare locale de evidenţă a persoanelor se asigură din posturile aprobate potrivit statelor de funcţii din cadrul oficiilor de stare civilă ale consiliilor locale, şi  pot fi  încadrate cu personal prin oricare din modalităţile prevăzute de legislaţia în vigoare incidentă, în baza actelor administrative emise de către autorităţile competente potrivit reglementărilor legale în vigoare. 
În baza motivelor enunțate în prezentul referat, propun Consiliului Local al comunei Liebling, judeţul Timiş, adoptarea unei Hotărâri privind înființarea Serviciului Public Comunitar Local de Evidență a Persoanelor, comuna Liebling, judeţul Timiş, conform prevederilor Proiectului de Hotărâre anexat prezentului referat. 
 
 
Secretarul general al Comunei Liebling,

